Jussi Eskolan Iltalehdessä esittämä kritiikki oli liikaa Yleisradion johdolle.

Asiantunteva ja sujuvasanainen Jussi Eskola selostaa erinomaisesti suomalaisten suosikkilajeja. SANTTU SILVENNOINEN

Yleisradion johto on päättänyt hyllyttää suosikkiselostaja Jussi Eskolan ensi kesän merkittävistä urheilutapahtumista. Eskolan piti toimia viime suven tapaan yleisurheilussa pääselostajana, mutta arvostettu mies heivattiin pihalle selostuskopista.

Eskola kritisoi napakasti työnantajaansa kuukausi sitten Iltalehden haastattelussa.

– Yleisradiolla on vuosikymmenten perinteet radiossa ja tv:ssä, mutta talon sisällä on väkisin yritetty kääntää ajatusta niin, että netti edellä mennään kaikkeen. Yle yrittää apinoida iltapäivälehtiä nettiuutisoinnissa otsikointia myöten. Meillä tarkkaillaan nettilukuja siihen malliin, että olisimme raskaassa sarjassa. Emme ole nyt, emmekä tulevaisuudessa, Eskola totesi Oslon Holmenkollenilla ampumahiihdon MM-kisoissa.

Häntä pännii Ylen urheilupolitiikka.

– Meillä on tuntitolkulla aikaa vaikka tv:n Urheiluviikonlopussa, mutta silti kiinnitetään liikaa huomiota, mitä tunti tunnilta netissä julkaistaan. Se on minusta vääristynyt tapa toimia. Esimerkiksi netin NHL-uutisointia pidän höyhensarjan toimintana, Eskola arvosteli.

Muun muassa nämä kommentit olivat Ylen johdolle liikaa.

Pois Riosta

Hyllytys tarkoittaa, ettei Eskola selosta yleisurheilua Rion olympiakisoissa eikä Amsterdamin EM-mittelöissä. Monipuolinen työntekijä ei tällä tietoa edes lähde Brasiliaan.

Eskola joutuu avautumisensa vuoksi tyytymään lähikuukausina nelosketjun rooliin. Keikkakalenterissa on lähinnä pari visiittiä pihkaniskojen pariin suunnistuskisoihin.

Vuonna 1973 syntynyt selostaja on työskennellyt Ylellä 1990-luvun puolivälistä lähtien. Miehen leipälajeja ovat hiihto, ampumahiihto, suunnistus ja yleisurheilu.

Vielä ei ole tiedossa, miten pitkään Eskolan hyllytys kestää ja onko esimerkiksi seuraava ampumahiihtokausi vaarassa.

Eskola ei halunnut kommentoida Iltalehden uutista.